《垂杨 时届禁烟，江柳摇绿，裴回水次，黯然言愁》
清代·张景祁

春痕澹沱。指赤阑倒水，绿深江左。隔断虹桥，酒旗无力风前簸。

和烟和雨千丝裹。系不住、旧时兰舸。带斜阳、青粉墙西，但暮鸦飞堕。

休问前生絮果。是黄染画衣，碧梳鬟朵。绮陌人归，玉鞭曾送斑骓过。

飘零张绪谁怜我。又客里、清明槐火。怎知他、独倚高楼，眉暗锁。

作者简介：张景祁(1827-?)　清末文学家。浙江钱塘(今杭州)人。原名左钺，字蘩甫，号韵梅（一作蕴梅），又号新蘅主人。同治十三年（公元一八七四年）进士。曾任福安、连江等地知县。晚年渡海去台湾，宦游淡水、基隆等地。工诗词。历经世变，多感伤之音，作品贴近时代，有许多叙事咏史之作。有《新蘅词》、《蘩圃集》、《研雅堂诗、文、骈体文》等。